Läti läheb kaasa Eesti otsusega langetada alkoholiaktsiisi ning on järgmiseks nädalaks kokku kutsunud vastava töörühma kohtumise, ütles Läti rahandusminister Janis Reirs BNS-ile.

"On oluline säilitada konkurentsivõime regionaaltasandil, mistõttu ma ei näe suuri probleeme alkoholiaktsiisi langetamisel," ütles Reirs, lisades, et täpset langetuse protsenti pole veel teada.

Ta lisas ka, et aktsiisilangetus võib sündida juba käesoleval aastal, kuid see oleneb, kui kiiresti valitsus ja koalitsioonipartnerid kokkuleppele jõuavad.

Eesti valitsus otsustas esmaspäeval lõunasuunalise piirikaubanduse ohjeldamiseks langetada lahja ja kange alkoholi aktsiisimäära 25 protsenti. Valitsus otsustas ka tubakaaktsiisi laugema tõusu – varem kavandatud 10-protsendise tõusu asemel 2020. aastal tõuseb aktsiis viis protsenti aastas järgmised neli aastat.

Läti kaupmehed nõuavad alkoholiaktsiisi langetust 23 protsenti

Läti kaupmeeste liidu presidendi Henriks Danusevicsi sõnul peaks riik langetama alkoholiaktsiisi vähemalt 23 protsenti.

Eesti eeskuju järgides alkoholiaktsiisi langetamine Lätis tooks riigile kasu, ütles Danusēvičs. "Need, kes meid põhjast külastavad ei tule siia vaid alkoholi ostma, vaid peatuvad siin ka turistidena ja kulutavad raha. Aktsiisi langetamine tugevdab ostuturismisektorit Lätis," ütles ta.

Danusevicsi sõnul saab ostuturismi tugevdada, kui Lätis on piirkonna madalaimad hinnad. "Meil on kõige madalamad hinnad, kuid nende säilitamiseks ning selleks, et olla atraktiivne ostlejate jaoks Eestist ja Lätist, tuleb alkoholiaktsiisi langetada vähemalt 23 protsenti."